Μητροπολίτης Κηφισίας, Αμαρουσίου, Ωρωπού και Μαραθώνος Κύριλλος

Ο **Μητροπολίτης Κηφισίας, Αμαρουσίου, Ωρωπού και Μαραθώνος Κύριλλος** (κατά κόσμον *Κωνσταντίνος Μισιακούλης*, Αθήνα, 27 Σεπτεμβρίου 1963) είναι Έλληνας ιεράρχης της Εκκλησίας της Ελλάδος, που υπηρετεί ως μητροπολίτης της Ιεράς Μητροπόλεως Κηφισίας, Αμαρουσίου, Ωρωπού και Μαραθώνος από τον Μάιο του 2010.

Προερχόμενος από την Ιερά Αρχιεπισκοπή Αθηνών, διετέλεσε Α΄ Γραμματέας της Ιεράς Συνόδου της Εκκλησίας της Ελλάδος (2003-2006) και Αρχιγραμματέας αυτής (2006-2010).

## Βιογραφικά στοιχεία
Ο κατά κόσμον Κωνσταντίνος Μισιακούλης του Νικολάου και της Μενεξίας, γεννήθηκε στην Αθήνα στις 27 Σεπτεμβρίου 1963 όπου και μεγάλωσε. Με το πέρας των εγκυκλίων σπουδών του, εισήχθη στη Νομική Σχολή του Εθνικού και Καποδιστριακού Πανεπιστήμιου Αθηνών, λαβών το πτυχίο το 1985. Κατόπιν, εισήχθη στη Θεολογική Σχολή του ιδίου πανεπιστημίου, λαμβάνοντας πτυχίο το 1990. Μετά την πραγματοποίηση της πρακτική άσκηση δικηγορίας στα υπουργεία Παιδείας και Δημοσίων Έργων, εργάστηκε από το 1988 έως το 1990 ως δικηγόρος Αθηνών. Κατόπιν από το 1990 έως το 1993 εργάστηκε στη νομική υπηρεσία της Εκκλησίας της Ελλάδος. 

Εκάρη μοναχός στην Ιερά Μονή Ασωμάτων Πετράκη στις 3 Οκτωβρίου 1991. Χειροτονήθηκε διάκονος στις 4 Οκτωβρίου 1991 από τον Μητροπολίτη Κερκύρας και Παξών Τιμόθεο (Τριβιζά), εντασσόμενος στον Κλήρο της Ιεράς Αρχιεπισκοπής Αθηνών και υπηρετώντας ως διάκονος στους Ιερούς Ναούς Αγίας Ειρήνης οδού Αιόλου και Αγίου Σπυρίδωνος Σταδίου. Στις 28 Νοεμβρίου 1993 χειροτονήθηκε πρεσβύτερος και υπηρέτησε ως εφημέριος στους Ιερούς Ναούς Αγίου Γεωργίου Κυνοσάργους και Αγίου Χαραλάμπους Ιλισίων μέχρι της εκλογής του σε μητροπολίτη.

Διετέλεσε γραμματέας της Συνοδικής Επιτροπής Δογματικών και Νομοκανονικών Ζητημάτων (1993-2003), έπειτα Α΄ Γραμματέας της Ιεράς Συνόδου (2003-2006) και, κατόπιν προτάσεως του Αρχιεπισκόπου Αθηνών Χριστοδούλου, Αρχιγραμματέας αυτής, διαδεχόμενος τον Αρχιμανδρίτη Διονύσιο Μάνταλο (ο οποίος εξελέγη Μητροπολίτης Κορίνθου), διατηρώντας τη θέση αυτή μέχρι τη σε εκλογή του σε μητροπολίτη (2006-2010). Κατά τη διάρκεια της διακονίας του στις επιτελικές αυτές θέσεις της κεντρικής διοίκησης της Εκκλησίας της Ελλάδος έλαβε μέρος σε συνέδρια και εκκλησιαστικές αποστολές.

Στις 10 Μαΐου 2010 εξελέγη από την Ιεραρχία της Εκκλησίας της Ελλάδος πρώτος Μητροπολίτης Κηφισίας, Αμαρουσίου και Ωρωπού, συγκεντρώνοντας 66 ψήφους επί συνόλου 75 ψηφισάντων. Χειροτονήθηκε στο βαθμό του επισκόπου στις 14 Μαΐου 2010 από τον Αρχιεπίσκοπο Αθηνών Ιερώνυμο Β΄, συμπαραστούμενο από πλειάδα αρχιερέων. Ενθρονίστηκε στις 8 Ιουνίου 2010 στον Ιερό Ναό του Αγίου Δημητρίου Κηφισιάς. Στην ενθρόνιση παρέστησαν πλειάδα αρχιερέων, οι τοπικές Αρχές, κληρικοί της Ιεράς Μητροπόλεως Κηφισίας, Αμαρουσίου και Ωρωπού και πλήθος κόσμου.

Το 2020 μετά από πρότασή του προστέθηκε η ονομασία *Μαραθώνος* στον τίτλο της Μητρόπολης μετά από την έγκριση της Ιεράς Συνόδου της Εκκλησίας της Ελλάδος.

Στις 23 Ιουνίου 2021, έπεσε θύμα επίθεσης με καυστικό υγρό μαζί με άλλους μητροπολίτες στην Μονή Πετράκη, ενώ είχε παρευρεθεί εκεί για συνοδικό δικαστήριο.

## Παραπομπές


## Εξωτερικοί σύνδεσμοι
*Ιστοσελίδα Ιεράς Μητροπόλεως Κηφισίας, Αμαρουσίου και Ωρωπού

Κυριλλος
Μισιακούλης
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Επίσκοποι του 21ου αιώνα